**Notă informativă**

**la proiectul Hotărîrii Guvernului cu privire la modificarea Regulamentului de aplicare a destinațiilor vamale prevăzute de Codul vamal al Republicii Moldova,**

**aprobat prin Hotărîrea Guvernului nr.1140/2005**

|  |
| --- |
| **1. Denumirea autorului şi, după caz, a participanților la elaborarea proiectului** |
|   Prezentul proiect de hotărîre este elaborat de către Ministerul Finanțelor (Serviciul Vamal). |
| **2. Condițiile ce au impus elaborarea proiectului de act normativ şi finalitățile urmărite** |
| Modificările la Regulamentul de aplicare a destinațiilor vamale prevăzute de Codul Vamal al Republicii Moldova, aprobat prin Hotărîrea Guvernului nr.1140/2005 sunt condiționate de necesitatea asigurării corecte și temeinice a procesului de supraveghere și evidență a mărfurilor plasate în regimurile vamale suspensive de perfecționare activă/perfecționare pasivă, admitere temporară, precum și întru asigurarea aplicării uniforme a prevederilor Regulamentului menționat supra.Astfel, în vederea asigurării corectitudinii acordării regimului vamal de admitere temporară, de către birourile vamale, la unele categorii de mărfuri și în special la cutiile din carton, plastic, lemn, etc., a fost stabilită necesitatea racordării cadrului legal național la prevederile legislației internaționale și anume la Convenția privind admiterea temporară încheiată la Istanbul la data de 26 iunie 1990. Totodată, proiectul conține prevederi de simplificare a procedurii de introducere și scoatere a mărfurilor autohtone pe/de pe teritoriul zonelor libere, cu scopul de a crea condiții optime și egale în desfășurarea activității de întreprinzător.De asemenea, se propune racordarea prevederilor Secțiunii 11 din Regulamentul respectiv, ce țin de aplicarea destinației vamale magazinul duty-free, în conformitate cu modificările operate în Codul vamal prin Legea nr.119/2019 cu privire la modificarea unor acte legislative și Legea nr.171/2019 cu privire la modificarea unor acte legislative. |
| **3.** **Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
|  Proiectul de hotărîre nu are drept scop armonizarea legislației naționale cu legislația Uniunii Europene. |
| **4. Principalele prevederi ale proiectului și evidențierea elementelor noi** |
| Potrivit prevederilor pct.191 și pct.301 din Regulamentul de aplicare a destinațiilor vamale prevăzute de Codul Vamal, titularul acordului de perfecționare activă/perfecționare pasivă este obligat să prezinte biroului vamal care are în evidență operațiunea respectivă, un decont de justificare. Actualmente, titularii acordurilor regimurilor menționate prezintă deconturile de justificare în forme libere și care nu reflectă totalmente informația necesară, prevăzută la pct.191 și pct.301 din Regulamentul menționat. Acest fapt complică procedura de contabilizare a materiei prime consumate față de produse finite obținute, în special în cazul unui proces tehnologic de lungă durată (i), în cazul importului materiei prime în rate (ii) sau în cazul reexportului produselor finite în loturi separate (iii). Reieșind din numărul în creștere a agenților economici care activează în regimurile specificate, problema privind prezentarea incompletă a informației necesare, evoluează.Astfel, numărul tot mai mare a deconturilor de justificare prezentate în formă liberă blochează modul de lucru a agenților economici, precum și a funcționarilor vamali.În acest sens, se propune completarea Regulamentului respectiv cu Anexa nr.34 - Modelul-tip uniform al decontului de justificare. Acesta va fi accesibilă agenților economici precum și funcționarilor vamali în vederea confirmării încheierii regimurilor vamale cu impact economic.Totodată, în vederea asigurării corectitudinii acordării regimului vamal de admitere temporară, de către birourile vamale, la unele categorii de mărfuri și în special la cutiile din carton, plastic, lemn, etc., se propune racordarea cadrului legal național la prevederile legislației internaționale și anume la Convenția privind admiterea temporară încheiată la Istanbul la data de 26 iunie 1990.Astfel, conform redacției actuale a pct.234 alin.(1) din Regulament, regimul de admitere temporară cu suspendare totală de la plata drepturilor de import se acordă ambalajelor. În aceeași ordine de idei, potrivit alin.(2) al aceluiași punct, ambalaje reprezintă recipiente utilizate în starea în care sunt importate, pentru ambalarea exterioară sau interioară a mărfurilor.Ca urmare a analizei cadrului legal existent constatăm că aceste mărfuri nu se regăsesc expres în pct.234 din Regulament și apare necesitatea modificării cadrului legal, cu indicarea expresă a mărfurilor care reprezintă ambalaje, în scopul eliminării divergențelor care apar în momentul eliberării acordului de funcționare a regimului de admitere temporară.Este important de menționat că, necesitatea efectuării modificărilor respective a fost recomandată și de Grupul de lucru al Comisiei de stat pentru reglementarea activității de întreprinzător.Totodată, în scopul simplificării procedurii de introducere și scoatere a mărfurilor autohtone pe/de pe teritoriul zonelor libere, se propune completarea proiectului cu o normă care prevede că, organul vamal permite intrarea mijlocului de transport cu marfă în zona liberă, pentru efectuarea operațiunii de încărcare/descărcare succesivă, în conformitate cu procedura stabilită de Serviciul Vamal. Aceasta va permite introducerea mărfurilor pe teritoriul zonei libere, pentru gruparea acestora cu mărfurile din interiorul zonei, cu scoaterea ulterioară a mărfurilor grupate pe restul teritoriului vamal al Republicii Moldova.De asemenea se propune racordarea prevederilor Secțiunii 11 din Regulament, ce țin de aplicarea destinației vamale magazinul duty-free în conformitate cu modificările operate în Codul vamal prin Legea nr.119/2019 cu privire la modificarea unor acte legislative și Legea nr.171/2019 cu privire la modificarea unor acte legislative, ca urmare a Hotărîrii Curții Constituționale nr.23/2019, prin care prevederile Codului vamal, ce vizează ,,barul, și restaurantul duty-free” au fost declarate neconstituționale. |
| **5.** **Fundamentarea economico-financiară** |
| Proiectul nu necesită cheltuieli financiare și alocarea mijloacelor financiare de la Bugetul Public Național. |
| **6. Modul de încorporare a actului în cadrul normativ în vigoare** |
| Prezentul proiect de Hotărîre nu implică modificarea, elaborarea sau abrogarea unor acte normative. |
| **7. Avizarea și consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, anunțul privind inițierea procesului de elaborare a proiectului Hotărîrii Guvernului privind modificarea unor hotărîri ale Guvernului, este plasat pe pagina oficială a Ministerului Finanțelor, la compartimentul Transparența decizională/Consultări publice și va fi asigurată avizarea acestuia de către instituțiile interesate.În conformitate cu prevederile Regulamentului Guvernului, aprobat prin Hotărîrea Guvernului nr.610/2018, prezentul proiect se transmite Cancelariei de Stat pentru înregistrare. Proiectul urmează a fi consultat cu Ministerul Justiției, Centrul Național Anticorupție și Ministerul Economiei și Infrastructurii. |
| **8. Constatările expertizei anticorupție** |
| Informația privind rezultatele expertizei anticorupție va fi inclusă după recepționarea raportului de expertiză anticorupție în sinteza obiecțiilor și propunerilor/recomandărilor la proiectul de hotărîre. |
| **9. Constatările expertizei de compatibilitate** |
| Proiectul de hotărîre nu conține norme privind armonizarea legislației naționale cu legislația Uniunii Europene. |
| **10.** **Constatările expertizei juridice** |
| Informația referitoare la concluziile expertizei juridice privind compatibilitatea proiectului de hotărîre cu alte acte normative în vigoare, precum şi respectarea normelor de tehnică legislativă va fi inclusă după recepționarea expertizei juridice în sinteza obiecțiilor şi propunerilor/recomandărilor la proiectul de hotărîre. |

**Viceprim-ministru,**

**Ministru al Finanțelor**  **Serghei PUȘCUȚA**